Οι χώρες που έλαβαν την οικονομική ενίσχυση του σχεδίου Μάρσαλ σημειώνονται με κόκκινες στήλες που υποδεικνύουν αναλογικά και το ποσό της οικονομικής ενίσχυσης ανά έθνος
Με τον όρο **σχέδιο Μάρσαλ** εννοείται η οικονομική ενίσχυση κρατών της ευρωπαϊκής ηπείρου, αποκύημα της εξωτερικής πολιτικής των Η.Π.Α. μετά τη λήξη του Δευτέρου Παγκοσμίου Πολέμου και της αντίληψης ότι η επικράτηση του κομμουνισμού θα αποτελούσε κίνδυνο για τα συμφέροντα και των Ηνωμένων Πολιτειών. Πήρε το όνομά του από τον υπουργό εξωτερικών των ΗΠΑ Τζορτζ Μάρσαλ. 

> «[…] το κύριο χαρακτηριστικό της αμερικανικής πολιτικής απέναντι στην Σοβιετική Ένωση θα πρέπει να είναι μία υπομονετική αλλά σταθερή και άγρυπνη ανάσχεση (containment) των επεκτατικών τάσεων της […]». - Τζορτζ Κίναν, Αμερικανός διπλωμάτης
> 
> 

Με τα λόγια αυτά δόθηκε το στίγμα της αμερικανικής πολιτικής που ακολουθήθηκε τα επόμενα χρόνια1. Στις 12 Μαρτίου του 1947 ο πρόεδρος των ΗΠΑ Χάρι Τρούμαν, αγορεύοντας στο Κογκρέσο, δεσμεύθηκε ότι η χώρα του θα παρείχε γενναία οικονομική ενίσχυση στα κράτη που θα επιθυμούσαν και θα «[…] αντιστέκονταν σε απόπειρες καθυπόταξης από οπλισμένες μειοψηφίες ή από ξένες πιέσεις […]»2.

Οι θέσεις, αυτές, της αμερικανικής εξουσίας εκδηλώθηκαν στην Ευρώπη διαμέσου του Σχεδίου Μάρσαλ. Επρόκειτο για οικονομική βοήθεια που χορηγήθηκε σε χώρες της Ευρώπης. Αποσκοπούσε αφενός στην τόνωση των οικονομιών τους, (που με σημαντικά δάνεια χρηματοδότησαν έτσι τις κατεστραμμένες από τον πόλεμο αγορές τους) και αφετέρου, εξυπηρετούσε άμεσα την αμερικανική εξωτερική πολιτική, που επιθυμούσε να αποφευχθεί ο κίνδυνος να περιέλθουν οι χώρες αυτές, εξαιτίας ανέχειας, στη σφαίρα επιρροής της Σοβιετικής Ένωσης. Η χορηγία της βοήθειας αυτής δεν έγινε με διμερείς διαδικασίες, αλλά με όρους που τέθηκαν από την Ουάσιγκτον. Αυτοί περιλάμβαναν την καταστολή των κομμουνιστικών απειλών και την έμμεση περιστολή της ανεξαρτησίας των δικαιούχων κρατών, μιας και με όπλο το μπλοκάρισμα των πιστώσεων η αμερικανική ηγεσία μπορούσε να πιέσει τις κυβερνήσεις σε περίπτωση που αρνούνταν να ανταποκριθούν στις επιθυμίες της. Τον Ιούλιο του 1947 ιδρύθηκε η «Επιτροπή για την Ευρωπαϊκή Οικονομική Συνεργασία» (OEEC), που αποσκοπούσε στη διαχείριση του Σχεδίου Μάρσαλ, ενώ το 1949 ακολούθησε η ίδρυση από τους Σοβιετικούς του «Συμβουλίου Αμοιβαίας Οικονομικής Βοήθειας (COMECON)3.

Πρώτοι παραλήπτες της βοήθειας που παρείχε το σχέδιο Μάρσαλ, ήταν οι χώρες που κατά τη γνώμη της αμερικανικής ηγεσίας κινδύνευαν άμεσα από την εξάπλωση του κομμουνισμού, δηλαδή της Ελλάδας και της Τουρκίας. Ήδη την ίδια περίοδο, δηλαδή αμέσως μετά το τέλος του πολέμου, στην Ελλάδα, κομμουνιστές αντάρτες είχαν έρθει σε ένοπλη αντιπαράθεση ενάντια στη φιλομοναρχική κυβέρνηση η οποία υποστηριζόταν από τους Βρετανούς που διατηρούσαν σημαντικές στρατιωτικές δυνάμεις στην χώρα. Στις 21 Φεβρουαρίου του 1947, όμως, η βρετανική κυβέρνηση ανακοίνωσε ότι θα διέκοπτε κάθε βοήθεια στην Ελλάδα, αδυνατώντας να επωμιστεί το βάρος4. Η αμερικανική κυβέρνηση αντέδρασε άμεσα, θεωρώντας ότι αν η Ελλάδα έπεφτε στα χέρια των κομμουνιστών, τότε όλη η Μέση Ανατολή και ένα μέρος της Βόρειας Αφρικής θα υπάγονταν στον έλεγχο της Μόσχας. Οι Αμερικανοί αντικατέστησαν τους Βρετανούς και η παρέμβασή τους αυτή κατέληξε στην επικράτηση της μοναρχικής κυβέρνησης τον Αύγουστο του 19495.

Με τον ελληνικό εμφύλιο πόλεμο έχουμε την απαρχή ενός αμερικανικού παρεμβατισμού που με πρόσχημα τον κομμουνιστικό κίνδυνο «πρόσφερε» την πλήρη συμπαράσταση, οικονομική και στρατιωτική, σε οποιαδήποτε χώρα κινδύνευε να συμπεριληφθεί στη σφαίρα επιρροής της Σοβιετικής Ένωσης6. Ο παρεμβατισμός αυτός καθόρισε την αμερικανική εξωτερική πολιτική για τα επόμενα είκοσι χρόνια, ενώ παράλληλα αποτέλεσε και τον ακρογωνιαίο λίθο του Βορειοατλαντικού Συμφώνου (North Atlantic Treaty Organization ή NATO), που ιδρύθηκε στις 4 Απριλίου του 1949.7

Ο όρος "Σχέδιο Μάρσαλ" εδραιώθηκε ως μεταφορική έννοια, οποιουδήποτε μεγάλης κλίμακας κρατικού προγράμματος, που έχει ως στόχο να λύσει ένα κοινωνικό πρόβλημα. Χρησιμοποιείται κυρίως από τους Αμερικανούς φιλελεύθερους όταν ζητούν ομοσπονδιακή οικονομική κάλυψη για να διορθωθεί κάποια "αποτυχία" στον ιδιωτικό τομέα.8

Δαπάνες
-------

Εργάτες στρώνουν το δρόμο μπροστά από σπίτια που κατασκευάστηκαν στα πλαίσια του σχεδίου Μάρσαλ στην Ελλάδα
Η οικονομική βοήθεια του σχεδίου Μάρσαλ διαιρέθηκε ανάμεσα στις συμμετέχουσες χώρες, βασισμένη στο "κατά κεφαλήν" εισόδημα. Περισσότερη ενίσχυση δόθηκε στις μεγάλες βιομηχανικές δυνάμεις, καθώς επικρατούσε η άποψη ότι η αποκατάστασή τους ήταν στοιχειώδης για τη γενική αναβίωση της Ευρώπης. Ακόμη, περισσότερη "κατά κεφαλήν" βοήθεια δόθηκε στους Συμμάχους του Δευτέρου Παγκοσμίου Πολέμου, ενώ λιγότερη δόθηκε σε αυτούς που αποτελούσαν τις Δυνάμεις του Άξονα, ή σε αυτούς που απλώς παρέμειναν ουδέτεροι. Ο παρακάτω πίνακας δείχνει την ενίσχυση του σχεδίου Μάρσαλ ανά χώρα και έτος (σε εκατομμύρια δολάρια) από *Το Σχέδιο Μάρσαλ Πενήντα Χρόνια Μετά*. Δεν υπάρχει ξεκάθαρη ομοφωνία όσον αφορά τα ακριβή ποσά, καθώς διάφοροι στοχαστές διαφωνούν στο ποια ακριβώς στοιχεία της αμερικανικής βοήθειας εκείνη την περίοδο, ήταν μέρος του σχεδίου Μάρσαλ.

| Χώρα | 1948/49(εκατομμύρια $) | 1949/50(εκατομμύρια $) | 1950/51(εκατομμύρια $) | Σύνολο(εκατομμύρια $) |
| --- | --- | --- | --- | --- |
| Αυστρία Αυστρία  | 232 | 166 | 70 | 468 |
| Βέλγιο Βέλγιο  και  Λουξεμβούργο  | 195 | 222 | 360 | 777 |
|  Γαλλία | 1085 | 691 | 520 | 2296 |
|  Γερμανία | 510 | 438 | 500 | 1448 |
|  Δανία | 103 | 87 | 195 | 385 |
| Ελβετία Ελβετία | — | — | 250 | 250 |
| Ελλάδα Ελλάδα | 175 | 156 | 45 | 376 |
| Ηνωμένο Βασίλειο Ηνωμένο Βασίλειο  | 1316 | 921 | 1060 | 3297 |
|  Ιρλανδία | 88 | 45 | — | 133 |
| Ισραήλ Ισλανδία  | 6 | 22 | 15 | 43 |
|  Ιταλία και  Τεργέστη | 594 | 405 | 205 | 1204 |
| Νορβηγία Νορβηγία  | 82 | 90 | 200 | 372 |
|  Ολλανδία | 471 | 302 | 355 | 1128 |
| Πορτογαλία Πορτογαλία  | — | — | 70 | 70 |
|  Σουηδία | 39 | 48 | 260 | 347 |
|  Τουρκία  | 28 | 59 | 50 | 137 |

Κριτική
-------

Εργάτες περιεργάζονται αμερικανικό εκσκαφικό μηχάνημα που χρησιμοποιήθηκε για τη βελτίωση των τηλεπικοινωνιών στην Ελλάδα, στα πλαίσια του σχεδίου Μάρσαλ
Οι πρώτοι ιστορικοί του σχεδίου Μάρσαλ το είδαν ως μία ολοκληρωτική επιτυχία της γενναιοδωρίας των Αμερικανών. Η κριτική όμως του σχεδίου Μάρσαλ έγινε δημοφιλής σε ιστορικούς της ρεβιζιονιστικής σχολής, όπως ο Ουώλτερ ΛαΦίμπερ, κατά τη διάρκεια της δεκαετίας του *1960* και του *1970*. Υποστήριζαν πως το σχέδιο ήταν δείγμα του αμερικανικού οικονομικού ιμπεριαλισμού και πως αποτελούσε απόπειρα απόκτησης του ελέγχου της Δυτικής Ευρώπης, όπως ακριβώς οι Σοβιετικοί ήλεγχαν την Ανατολική. Όντας κάθε άλλο από γενναιόδωρο, οι κριτικοί του σχεδίου Μάρσαλ υποστήριξαν πώς ήταν αποτέλεσμα των γεωπολιτικών στόχων των Ηνωμένων Πολιτειών.

Ο οικονομολόγος Τάιλερ Κόουεν παρατήρησε πως τα κράτη που έλαβαν τη μεγαλύτερη "κατά κεφαλήν" ενίσχυση (Ηνωμένο Βασίλειο, Σουηδία, Ελλάδα) είδαν τη μικρότερη ανάπτυξη ανάμεσα στα έτη 1947 και 1955, ενώ τα κράτη που έλαβαν τη μικρότερη ενίσχυση (Γερμανία, Αυστρία, Ιταλία) αναπτύχθηκαν περισσότερο από τα υπόλοιπα. Πρέπει όμως να τονισθεί πως τα τελευταία ήταν και τα πιο κατεστραμμένα, άρα είχαν και τις μεγαλύτερες προοπτικές αποκατάστασης.

Στο διατάυτα της όλης ιδέας ,το Σχέδιο Μάρσαλ συνέβαλε τα μέγιστα στην αποκατάσταση κατεστραμμένων από τον ΒΠΠ ευρωπαϊκών χωρών , ειδικά δε στην Ελλάδα απέτρεψε λιμοκτονία του ταλαιπωρημένου πληθυσμού και της κατεστραμμένης παραγωγικής μηχανής της χώρας τόσο από τον παγκόσμιο πόλεμο όσο και από τον εμφύλιο που ακολούθησε επι τριετία με καταστροφικές συνέπειες.

Παραπομπές-Σημειώσεις
---------------------

* 1:  Τσακαλογιάννης, Πάνος, 2000, *Σύγχρονη Ευρωπαική Ιστορία από την Βαστίλη στο τείχος του Βερολίνου*, τ. Β΄, Εστία, Αθήνα, 319 και Davies, Norman. 1996, *Europe, A History*, Pimlico, London, 1063.
* 2:  Berstein S. - Milza.P. 1999, *Ιστορία της Ευρώπης από την Ρωμαϊκή Αυτοκρατορία στα Ευρωπαϊκά Κράτη 5ος-18ος αιώνας*, τ.Γ΄, Αλεξάνδρεια , Αθήνα, 179.
* 3:  Pachter, Henry. M. 1975, *The Fall and Rise of Europe*, David & Charles, London, 278-279.
* 4:  Berstein, S. - Milza.P. *ό.π.*, 180-181 και Τσακαλογιάννης, Π. ό.π. 321.
* 5:  Στο ίδιο, 180.
* 6:  Τσακαλογιάννης, Π. *ό.π.*, 322 και 320.
* 7:  Davies, Norman. *ό.π.*, 1070.
* 8: John Agnew and J. Nicholas Entrikin, eds. *The Marshall Plan Today: Model and Metaphor.* Routledge. (2004)

Βιβλιογραφία
------------

* Berstein S. - Milza.P. 1999, *Ιστορία της Ευρώπης Από την Ρωμαϊκή Αυτοκρατορία στα Ευρωπαϊκά Κράτη 5ος-18ος αιώνας*, τ.Γ΄, Αλεξάνδρεια, Αθήνα.
* Davies, Norman. 1996, *Europe, A History*, Pimlico, London.
* Pachter, Henry. M. 1975, *The Fall and Rise of Europe*, David & Charles, London.
* Τσακαλογιάννης, Πάνος. 2000, *Σύγχρονη Ευρωπαική Ιστορία από την Βαστίλη στο τείχος του Βερολίνου*, τ. Β΄, Εστία, Αθήνα.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Σχέδιο Μάρσαλ** |

* Ίδρυμα Μάρσαλ
* Προεδρική Βιβλιοθήκη του Τρούμαν. Οnline συλλογή των χειρογράφων του σχεδίου Μάρσαλ από το 1946 και εντεύθεν Αρχειοθετήθηκε 2019-03-29 στο Wayback Machine.
* Τα χειρόγραφα του σχεδίου Μάρσαλ στο MCE
* Το σχέδιο Μάρσαλ στα Αμερικανικά Εθνικά Αρχεία
* Η Οικονομική πολιτική των ΗΠΑ προς τις ηττημένες χώρες Απρίλιος, 1946.
* "Η Τραγωδία του σχεδίου Μάρσαλ" σχόλιο στο Michael Cox και Caroline Kennedy-Pipe, "The Tragedy of American Diplomacy? Rethinking the Marshall Plan," *Journal of Cold War Studies*, vol. 7, no. 1 (Winter 2005) (text of comment on pdf) (κείμενο του αρχικού άρθρου σε pdf)
* Σχέδιο Μάρσαλ; Δύο βοήθειες, δύο πολιτικές (Αρχείο ντοκιμαντέρ της ΕΡΤ)

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 152514704
* LCCN: n85229815
* ISNI: 0000 0001 0225 8791
* GND: 16113202-9
* SUDOC: 028081447
* BNF: cb11998785s (data)
* BIBSYS: 90277750
* NKC: ph210132
* BNE: XX529055

 |

 |